Den nu forhenværende kirke- og kulturminister Joy Mogensen var i statsråds-rækkefølgen den, der rangerede lavest og derfor sad længst fra dronningen. Nu overtager nordjysk valgte Ane Halsboe-Jørgensen posten - er det et skridt ned ad rangstigen? Svaret er nej. For det første afhænger rangordenen i Statsrådet for de allerflestes vedkommende af anciennitet som minister og som folketingsmedlem. Joy Mogensen havde ingen erfaring med nogen af delene, og det var alene derfor, hun rangerede lavest. For det andet er det ikke - med undtagelse af de allertungeste - sådan, at en bestemt ministerpost giver en bestemt tyngde. For Ane Halsboe-Jørgensen er flytningen fra uddannelse og forskning til kirke og kultur snarere udtryk for, at hun - der i årevis har været meget tæt på partiformand Mette Frederiksen - nu af regeringschefen har fået til opgave at sikre klare meldinger om politikken og handling på et område, der i hele regeringens godt to-årige levetid har skrantet. Joy Mogensen skriver sig med sit farvel ind i rækken af kommunal- og regionalpolitikere, der får lyst til (eller, som her, opfordres til at gå ind i) landspolitik - og opdager, at klaveret på Christiansborg spiller helt, helt anderledes end ude lokalt, hvor man sagtens kan rose en politisk modstander for et forslag, hvis man synes, det er godt. Store udfordringer venter for den nye minister Ane Halsboe-Jørgensen har i sine to år som minister vist sig driftssikker og i stand til at komme ud over rampen med klare budskaber. Der venter ikke store udfordringer på hendes hidtidige område. Det gør der til gengæld på det nye. Her skal en ny, uden tvivl kompliceret medieaftale forhandles på plads - og så er der både på kultur- og kirkefronten et tillidsforhold til en mængde aktører, der skal rettes op. Ane Halsboe-Jørgensen  har ikke særlige forudsætninger for at blive kultur- og kirkeminister i den forstand, at hun har lang erfaring med og kendskab til områderne. Til gengæld har hun noget, som nok er mindst lige så tiltrængt, hvis man hedder Mette Frederiksen - hun kan det politiske håndværk.

Opsummering:
Selvom Joy Mogensen (S) som kultur- og kirkeminister var lavest rangeret i statsråds-rækkefølgen, er Ane Halsboe-Jørgensens (S) skift ikke et skridt ned ad rangstigen, mener politisk analytiker Søren Wormslev.